《久旱得雨》
宋代·陈普

同堂合席分汝尔，况乃貌然千万里。
寸总不知从何来，一夜拥衾八九起。
井田未复思扣阍，忍见秋夏田无水。
甘霖才是渴者饮，何事骄阳骄不止。
旄倪奔走缘木求，惟有气龙尚循理。
焉知天心不广大，无愚无智皆如子。
拜泥祷偶都不问，衔石移山良可喜。
云飞风起作气势，野雾山昏醖甘美。
三朝遂作渰渰萋，一点一粒不胜纪。
吁嗟尔辈何惜命，欢呼噎呕舞欲死。
有身安得不求生，天地之心固如此。
草茅藜藿有一策，尧舜是亦人而已。
端居廓庙同此身，及人及物唯推已。
宫中圣人念民物，春不折柳漱辟蚁。
论道燮理岂不知，一夫不获古所耻。
三年耕有一年食，尧水汤旱无死徙。
有民心也为民谋，此道如砥直知矢。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。